Kunngjøring av offentlig høring av søknad EFSA/GMO/UK/2006/34 vedrørende omsetning av genmodifisert mais linje Event 3272 til import, prosessering, mat og fôr under EU forordning 1829/2003

Direktoratet for naturforvaltning og Mattilsynet har mottatt en søknad om markedsføringsgodkjenning for den genmodifiserte maislinjen Event 3272. Maisen søkes godkjent under forordning 1829/2003 om genmodifisert mat og fôr i EØS-området. Søknaden omfatter bruksområdene mat, fôr, import og prosessering. Søknaden omfatter ikke dyrking.

Event 3272 er transformert med genet amy797E fra archaebakterien Thermococcales. Genet uttrykker enzymet alfa-amylase som gir en økt spalting, ved hydrolyse, av stivelse i maisen til de enklere karbohydratene dekstrin, maltose og glukose. Formålet er å gjøre maislinjen bedre egnet for etanolproduksjon ved å erstatte behovet for ekstern tilførsel av amylase under prosesseringen. I tillegg blir biprodukter fra etanolprosesseringen brukt som komponenter i dyrefôr. Maisen inneholder også genet manA fra bakterien E. coli og fungerer som seleksjonsmarkør i de transformerte plantene.  Plantene inneholder ikke gener som koder for antibiotikaresistens.

Et sammendrag av søknaden er tilgjengelig på publikumssidene til European Food Safety Authority (EFSA) på internett: http://www.efsa.europa.eu/en/science/gmo/gm_ff_applications/more_info/1403.html 
Vi ber om innspill til søknaden knyttet til aspekter vedrørende helse, miljø, landbruk, etikk, bærekraft og samfunnsnytte. Eventuelle kommentarer til søknaden må merkes med EFSA/GMO/UK/2006/34 og være Direktoratet for naturforvaltning i hende innen fredag 7. september 2007. Innspill kan sendes som brev eller e-post.

